CELEX: 32015R0531
Language: el
Date: 2014-11-24 00:00:00
Title: Κατ' εξουσιοδότηση κανονισμός (ΕΕ) 2015/531 της Επιτροπής, της 24ης Νοεμβρίου 2014 , για τη συμπλήρωση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, με τον καθορισμό των δαπανών που είναι επιλέξιμες για ενίσχυση από το Ευρωπαϊκό Ταμείο Θάλασσας και Αλιείας, προκειμένου να βελτιωθεί η υγιεινή, η υγεία, η ασφάλεια και οι εργασιακές συνθήκες για τους αλιείς, η προστασία και η αποκατάσταση της θαλάσσιας βιοποικιλότητας και των οικοσυστημάτων, η άμβλυνση της κλιματικής αλλαγής και η βελτίωση της ενεργειακής απόδοσης των αλιευτικών σκαφών

31.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 86/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/531 ΤΗΣ ΕΠΙΤΡΟΠΉΣ
   της 24ης Νοεμβρίου 2014
   για τη συμπλήρωση του κανονισμού (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, με τον καθορισμό των δαπανών που είναι επιλέξιμες για ενίσχυση από το Ευρωπαϊκό Ταμείο Θάλασσας και Αλιείας, προκειμένου να βελτιωθεί η υγιεινή, η υγεία, η ασφάλεια και οι εργασιακές συνθήκες για τους αλιείς, η προστασία και η αποκατάσταση της θαλάσσιας βιοποικιλότητας και των οικοσυστημάτων, η άμβλυνση της κλιματικής αλλαγής και η βελτίωση της ενεργειακής απόδοσης των αλιευτικών σκαφών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (1), και ιδίως το άρθρο 32 παράγραφος 4, το άρθρο 40 παράγραφος 4 και το άρθρο 41 παράγραφος 10,
   Εκτιμώντας τα ακόλουθα:
   
               (1)
            
            
               Σύμφωνα με τον κανονισμό (ΕΕ) αριθ. 508/2014, η Επιτροπή εξουσιοδοτείται να καθορίζει ειδικούς κανόνες για την επιλεξιμότητα των δαπανών σχετικά με τις δράσεις για την προστασία και αποκατάσταση της θαλάσσιας βιοποικιλότητας και των οικοσυστημάτων στο πλαίσιο των βιώσιμων αλιευτικών δραστηριοτήτων· σχετικά με την επιλεξιμότητα των δαπανών για δράσεις που αποσκοπούν στην άμβλυνση της κλιματικής αλλαγής και τη βελτίωση της ενεργειακής απόδοσης των αλιευτικών σκαφών, και σχετικά με την επιλεξιμότητα των δράσεων που αποσκοπούν στη βελτίωση της υγιεινής, της υγείας, της ασφάλειας και των εργασιακών συνθηκών για τους αλιείς.
            
         
               (2)
            
            
               Όλες οι διατάξεις του παρόντος κανονισμού εξετάζουν θέματα που σχετίζονται με την επιλεξιμότητα των δαπανών και δράσεων, ενώ δύο εκ των διατάξεων αφορούν δράσεις σχετικά με επενδύσεις επί των σκαφών. Επιπλέον, όλα αυτά τα μέτρα έχουν αντίκτυπο στη μορφή με την οποία πραγματοποιείται η αλιευτική δραστηριότητα. Ως εκ τούτου, οι εν λόγω διατάξεις είναι στενά συνδεδεμένες. Για να διασφαλιστεί η συνοχή μεταξύ των εν λόγω διατάξεων και να επιτραπεί σε όλους τους πολίτες της Ένωσης να έχουν συνολική εικόνα και ευχερή πρόσβαση στο κείμενο των διατάξεων αυτών, οι εν λόγω διατάξεις πρέπει να εγκριθούν στο πλαίσιο της ίδιας πράξης.
            
         
               (3)
            
            
               Η αλιευτική δραστηριότητα εξακολουθεί να είναι ένα από τα πιο επικίνδυνα επαγγέλματα στην Ένωση, με σημαντικό αριθμό ατυχημάτων να συμβαίνουν σε αλιευτικά σκάφη μικρής κλίμακας. Κατά συνέπεια, οι οδηγίες του Συμβουλίου 93/103/ΕΚ (2) και 92/29/ΕΟΚ (3) ορίζουν ελάχιστες απαιτήσεις για την υγεία και την ασφάλεια που ισχύουν στην εργασία επί των αλιευτικών σκαφών, οι οποίες πρέπει να μεταφερθούν στην εθνική νομοθεσία. Ο κανονισμός (ΕΕ) αριθ. 508/2014 προβλέπει τη χρηματοδότηση ορισμένων επενδύσεων για τη βελτίωση της υγιεινής, της υγείας, της ασφάλειας και των συνθηκών εργασίας για τους αλιείς, υπό την προϋπόθεση ότι αυτές υπερβαίνουν τις απαιτήσεις που ορίζονται στην ενωσιακή και εθνική νομοθεσία. Επομένως, είναι αναγκαίο να διευκρινιστούν ποιες δαπάνες που συνδέονται με τέτοιες συγκεκριμένες επενδύσεις, συμπεριλαμβανομένης της κατάρτισης όσον αφορά τις εκστρατείες για την υγεία και την ενημέρωση, μπορούν να χρηματοδοτηθούν βάσει του κανονισμού (ΕΕ) αριθ. 508/2014.
            
         
               (4)
            
            
               Η αγορά και εγκατάσταση εξοπλισμού επί των σκαφών που στοχεύει στη μείωση της εκπομπής ρύπων ή αερίων του θερμοκηπίου και στην αύξηση της ενεργειακής απόδοσης των αλιευτικών σκαφών μπορεί να συμβάλει στην επίτευξη των στόχων της κλιματικής αλλαγής. Η αποτελεσματική λειτουργία των σκαφών μπορεί επίσης να οδηγήσει σε σημαντική μείωση της κατανάλωσης ενέργειας. Το άρθρο 41 παράγραφος 1 στοιχείο α) του κανονισμού (ΕΕ) αριθ. 508/2014 προβλέπει τη χρηματοδότηση επενδύσεων σε εξοπλισμό ή επί του σκάφους που στοχεύουν στη μείωση της εκπομπής ρύπων ή αερίων του θερμοκηπίου και στην αύξηση της ενεργειακής απόδοσης των αλιευτικών σκαφών, καθώς και των επενδύσεων σε αλιευτικά εργαλεία υπό τον όρο ότι δεν υπονομεύεται η επιλεκτικότητα των εν λόγω αλιευτικών εργαλείων και οι έλεγχοι και συστήματα ενεργειακής απόδοσης. Ως εκ τούτου, είναι αναγκαίο να προσδιοριστούν περαιτέρω οι δαπάνες που μπορούν να χρηματοδοτηθούν στο πλαίσιο του ΕΤΘΑ για την προώθηση αυτών των στόχων.
            
         
               (5)
            
            
               Θα πρέπει επίσης να προσδιοριστεί το κόστος που συνδέεται με δράσεις που συμβάλλουν στην προστασία και αποκατάσταση της θαλάσσιας βιοποικιλότητας και των οικοσυστημάτων και τα καθεστώτα αντιστάθμισης στο πλαίσιο των βιώσιμων αλιευτικών δραστηριοτήτων. Οι δράσεις αυτές θα πρέπει να περιλαμβάνουν τις βασικές αρχές που διέπουν τις οικολογικές υποδομές, όπως ορίζεται στην ανακοίνωση της Επιτροπής (4) για τις οικολογικές υποδομές (5), οι οποίες θα συμβάλουν σημαντικά στην αποτελεσματική εφαρμογή των πολιτικών που επιδιώκουν να επιτύχουν τους στόχους τους πλήρως ή εν μέρει με βασιζόμενες στη φύση λύσεις.
            
         
               (6)
            
            
               Οι επιλέξιμες δαπάνες που σχετίζονται με δράσεις που αναφέρονται στο άρθρο 32, στο άρθρο 40 παράγραφος 1 και στο άρθρο 41 παράγραφος 1 στοιχείο α) του κανονισμού (ΕΕ) αριθ. 508/2014 πρέπει να πληρούν τις προϋποθέσεις που ορίζονται στο άρθρο 11, το οποίο προβλέπει ότι οι δράσεις που αυξάνουν την αλιευτική ικανότητα του σκάφους ή αφορούν εξοπλισμό για την αύξηση της ικανότητας του σκάφους να εντοπίζει αλιεύματα δεν είναι επιλέξιμες για ενίσχυση στο πλαίσιο του ΕΤΘΑ. Προκειμένου να διαφυλαχθεί ο χαρακτήρας του κινήτρου προκειμένου περί των επιλέξιμων βάσει του παρόντος κανονισμού επενδύσεων, οι δαπάνες που αναφέρονται σε προγραμματισμένη ή προληπτική συντήρηση οιουδήποτε μέρους του εξοπλισμού το οποίο διαφυλάσσει τη λειτουργία συσκευής, πρέπει να εξαιρείται από χρηματοδότηση υπό το ΕΤΘΑ.
            
         
               (7)
            
            
               Δεδομένου ότι η περίοδος επιλεξιμότητας για τις δράσεις που χρηματοδοτούνται στο πλαίσιο του ΕΤΘΑ ξεκίνησε την 1η Ιανουαρίου 2014, προκειμένου να καταστεί δυνατή η έγκαιρη εφαρμογή των μέτρων που προβλέπονται στον παρόντα κανονισμό, ιδίως όσον αφορά την επιλεξιμότητα των δαπανών, και να δοθεί στα κράτη μέλη η δυνατότητα προετοιμασίας και υλοποίησης του επιχειρησιακού προγράμματός τους στο πλαίσιο του ΕΤΘΑ, ο παρών κανονισμός θα πρέπει να τεθεί σε ισχύ την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αντικείμενο
   Ο παρών κανονισμός ορίζει:
   
               α)
            
            
               τους τύπους δράσεων που είναι επιλέξιμοι για ενίσχυση από το ΕΤΘΑ προκειμένου να βελτιωθεί η υγιεινή, η υγεία, η ασφάλεια και οι εργασιακές συνθήκες για τους αλιείς·
            
         
               β)
            
            
               τις δαπάνες που είναι επιλέξιμες για ενίσχυση από το ΕΤΘΑ για την προστασία και αποκατάσταση της θαλάσσιας βιοποικιλότητας και των οικοσυστημάτων και τα καθεστώτα αντιστάθμισης στο πλαίσιο των βιώσιμων αλιευτικών δραστηριοτήτων·
            
         
               γ)
            
            
               τις δαπάνες που είναι επιλέξιμες για ενίσχυση από το ΕΤΘΑ προκειμένου να βελτιωθεί η ενεργειακή απόδοση των αλιευτικών σκαφών και να μετριαστούν οι επιπτώσεις της κλιματικής αλλαγής.
            
         ΚΕΦΑΛΑΙΟ II
   
      ΚΟΙΝΕΣ ΔΙΑΤΑΞΕΙΣ
   
   Άρθρο 2
   Εξαιρούμενες δαπάνες
   1.   Οι δαπάνες που αναφέρονται σε προγραμματισμένη ή προληπτική συντήρηση οιουδήποτε μέρους του εξοπλισμού το οποίο διαφυλάσσει τη λειτουργία συσκευής, πρέπει να εξαιρείται από χρηματοδότηση υπό το ΕΤΘΑ δυνάμει του παρόντος κανονισμού.
   2.   Μόνον οι δαπάνες που είναι αναγκαίες και σχετίζονται άμεσα με τις εγκαταστάσεις ή είδη όπως προβλέπονται υπό τον παρόντα κανονισμό είναι επιλέξιμες δυνάμει του ΕΤΘΑ.
   ΚΕΦΑΛΑΙΟ III
   
      ΔΑΠΑΝΕΣ ΟΙ ΟΠΟΙΕΣ ΑΝΑΦΕΡΟΝΤΑΙ ΣΤΗ ΒΕΛΤΙΩΣΗ ΤΗΣ ΥΓΙΕΙΝΗΣ, ΤΗΣ ΥΓΕΙΑΣ, ΤΗΣ ΑΣΦΑΛΕΙΑΣ ΚΑΙ ΤΩΝ ΣΥΝΘΗΚΩΝ ΕΡΓΑΣΙΑΣ ΤΩΝ ΑΛΙΕΩΝ
   
   Άρθρο 3
   Επιλέξιμες δράσεις για την ασφάλεια
   Για δράσεις που στοχεύουν στη βελτίωση της ασφάλειας των αλιέων στα αλιευτικά σκάφη σύμφωνα με το άρθρο 32 του κανονισμού (ΕΕ) αριθ. 508/2014, η αγορά και, κατά περίπτωση, η εγκατάσταση, των ακόλουθων στοιχείων είναι επιλέξιμες για ενίσχυση στο πλαίσιο του ΕΤΘΑ:
   
               α)
            
            
               σωσίβιες λέμβοι·
            
         
               β)
            
            
               υδροστατικοί μηχανισμοί ελευθέρωσης για σωσίβιες λέμβους·
            
         
               γ)
            
            
               ατομικοί ραδιοσημαντήρες εντοπισμού, όπως οι συσκευές θεσιδεικτικού ραδιοφάρου έκτακτης ανάγκης (EPIRB), οι οποίες μπορούν να ενσωματωθούν σε σωσίβια γιλέκα και σε ενδύματα εργασίας των αλιέων·
            
         
               δ)
            
            
               ατομικές συσκευές επίπλευσης (PFD), ιδιαίτερα στολές επιβίωσης σε περίπτωση πτώσης σε νερό, κυκλικά σωσίβια και γιλέκα·
            
         
               ε)
            
            
               φωτοβολίδες·
            
         
               στ)
            
            
               συσκευές ρίψης σχοινιού·
            
         
               ζ)
            
            
               συστήματα ανάκτησης μετά από πτώση ανθρώπου στη θάλασσα·
            
         
               η)
            
            
               συσκευές πυρόσβεσης, όπως πυροσβεστήρες, πυρίμαχες κουβέρτες, ανιχνευτές καπνού και φωτιάς, αναπνευστικές συσκευές·
            
         
               θ)
            
            
               θύρες πυρασφάλειας·
            
         
               ι)
            
            
               βαλβίδες διακοπής στη δεξαμενή καυσίμου·
            
         
               ια)
            
            
               ανιχνευτές αερίου και συστήματα συναγερμού αερίου·
            
         
               ιβ)
            
            
               αντλίες υδροσυλλεκτών και συστήματα συναγερμού·
            
         
               ιγ)
            
            
               εξοπλισμός ραδιοεπικοινωνίας και δορυφορικής επικοινωνίας·
            
         
               ιδ)
            
            
               στεγανές καταπακτές και θύρες·
            
         
               ιε)
            
            
               προστατευτικά μηχανημάτων όπως βαρούλκα ή τύμπανα περιέλιξης των διχτυών·
            
         
               ιστ)
            
            
               διάδρομοι και κλίμακες αποεπιβίβασης·
            
         
               ιζ)
            
            
               φωτισμός αναζήτησης, καταστρώματος ή κινδύνου·
            
         
               ιη)
            
            
               μηχανισμοί απασφάλισης για περιπτώσεις όπου τα αλιευτικά εργαλεία συναντήσουν υποβρύχια εμπόδια·
            
         
               ιθ)
            
            
               κάμερες ασφαλείας και συσκευές οπτικής απεικόνισης·
            
         
               κ)
            
            
               εξοπλισμός και στοιχεία που είναι απαραίτητα για τη βελτίωση της ασφάλειας του καταστρώματος.
            
         Άρθρο 4
   Επιλέξιμες δράσεις για την υγεία
   Για δράσεις ή για την παροχή εξοπλισμού με στόχο τη βελτίωση των συνθηκών υγείας των αλιέων στα αλιευτικά σκάφη σύμφωνα με το άρθρο 32 του κανονισμού (ΕΕ) αριθ. 508/2014, οι ακόλουθες δράσεις είναι επιλέξιμες για χρηματοδότηση:
   
               α)
            
            
               αγορά και εγκατάσταση κιβωτίων πρώτων βοηθειών·
            
         
               β)
            
            
               αγορά φαρμάκων και συσκευών έκτακτης ανάγκης επί του σκάφους·
            
         
               γ)
            
            
               παροχή υπηρεσιών τηλεϊατρικής, συμπεριλαμβανομένων των ηλεκτρονικών τεχνολογιών, του εξοπλισμού και των ιατρικών απεικονίσεων για παροχή εξ αποστάσεως συμβουλών από τα σκάφη·
            
         
               δ)
            
            
               παροχή οδηγών και εγχειριδίων για τη βελτίωση της υγείας επί του σκάφους·
            
         
               ε)
            
            
               εκστρατείες ενημέρωσης για τη βελτίωση της υγείας επί του σκάφους.
            
         Άρθρο 5
   Επιλέξιμες δράσεις για την υγιεινή
   Για δράσεις ή για την παροχή εξοπλισμού με στόχο τη βελτίωση της υγιεινής των αλιέων στα αλιευτικά σκάφη σύμφωνα με το άρθρο 32 του κανονισμού (ΕΕ) αριθ. 508/2014, η αγορά και, κατά περίπτωση, η εγκατάσταση των ακόλουθων στοιχείων είναι επιλέξιμες για ενίσχυση:
   
               α)
            
            
               υγειονομικές εγκαταστάσεις, όπως τουαλέτες και εγκαταστάσεις πλύσης·
            
         
               β)
            
            
               μαγειρεία και εξοπλισμός για την αποθήκευση τροφίμων·
            
         
               γ)
            
            
               συσκευές καθαρισμού του νερού για παροχή πόσιμου νερού·
            
         
               δ)
            
            
               εξοπλισμός καθαρισμού για την τήρηση των συνθηκών υγιεινής επί του σκάφους·
            
         
               ε)
            
            
               οδηγοί και εγχειρίδια για τη βελτίωση της υγιεινής επί του σκάφους, συμπεριλαμβανομένων των εργαλείων λογισμικού.
            
         Άρθρο 6
   Επιλέξιμες δράσεις για τις εργασιακές συνθήκες
   Για δράσεις ή για την παροχή εξοπλισμού με στόχο τη βελτίωση των εργασιακών συνθηκών στα αλιευτικά σκάφη σύμφωνα με το άρθρο 32 του κανονισμού (ΕΕ) αριθ. 508/2014, η αγορά και, κατά περίπτωση, η εγκατάσταση των ακόλουθων στοιχείων είναι επιλέξιμες για ενίσχυση:
   
               α)
            
            
               κιγκλιδώματα επί του καταστρώματος·
            
         
               β)
            
            
               υπόστεγα επί του καταστρώματος και εκσυγχρονισμός των θαλάμων επιβατών με σκοπό την παροχή προστασίας από δυσμενείς καιρικές συνθήκες·
            
         
               γ)
            
            
               στοιχεία σχετικά με τη βελτίωση της ασφάλειας του θαλάμου επιβατών και με την παροχή κοινόχρηστων χώρων για το πλήρωμα·
            
         
               δ)
            
            
               εξοπλισμός για τη μείωση της σκληρής χειροκίνητης ανύψωσης, με εξαίρεση τα μηχανήματα που συνδέονται άμεσα με τις αλιευτικές δραστηριότητες, όπως τα βαρούλκα·
            
         
               ε)
            
            
               αντιολισθητική βαφή και ποδοτάπητες από καουτσούκ·
            
         
               στ)
            
            
               μονωτικός εξοπλισμός κατά του θορύβου, της θέρμανσης ή της ψύξης και εξοπλισμός για τη βελτίωση του εξαερισμού·
            
         
               ζ)
            
            
               ενδύματα εργασίας και προστατευτικός εξοπλισμός, όπως αδιάβροχες μπότες ασφαλείας, εξοπλισμός οφθαλμικής και αναπνευστικής προστασίας, προστατευτικά γάντια και κράνη ή εξοπλισμός για την προστασία από τις πτώσεις·
            
         
               η)
            
            
               σήματα έκτακτης ανάγκης και σήματα ασφάλειας·
            
         
               θ)
            
            
               ανάλυση και εκτιμήσεις κινδύνου για τον εντοπισμό των κινδύνων για τους αλιείς τόσο στο λιμάνι όσο και κατά την πλοήγηση προκειμένου να ληφθούν μέτρα για την πρόληψη ή τη μείωση των κινδύνων·
            
         
               ι)
            
            
               οδηγοί και εγχειρίδια για τη βελτίωση των συνθηκών εργασίας επί του σκάφους.
            
         ΚΕΦΑΛΑΙΟ IV
   
      ΔΑΠΑΝΕΣ ΠΟΥ ΣΧΕΤΙΖΟΝΤΑΙ ΜΕ ΤΗΝ ΠΡΟΣΤΑΣΙΑ ΚΑΙ ΑΠΟΚΑΤΑΣΤΑΣΗ ΤΗΣ ΘΑΛΑΣΣΙΑΣ ΒΙΟΠΟΙΚΙΛΟΤΗΤΑΣ ΚΑΙ ΤΩΝ ΟΙΚΟΣΥΣΤΗΜΑΤΩΝ ΣΤΟ ΠΛΑΙΣΙΟ ΤΩΝ ΒΙΩΣΙΜΩΝ ΑΛΙΕΥΤΙΚΩΝ ΔΡΑΣΤΗΡΙΟΤΗΤΩΝ
   
   Άρθρο 7
   Επιλέξιμες δαπάνες για τη συλλογή αποβλήτων από τους αλιείς
   Για δράσεις που σχετίζονται με τη συλλογή από τους αλιείς αποβλήτων από τη θάλασσα, όπως ορίζεται στο άρθρο 40 παράγραφος 1 στοιχείο α) του κανονισμού (ΕΕ) αριθ. 508/2014, οι δαπάνες που αφορούν τις ακόλουθες δράσεις είναι επιλέξιμες για ενίσχυση:
   
               α)
            
            
               η απομάκρυνση απολεσθέντος αλιευτικού εξοπλισμού από τη θάλασσα, ιδίως προκειμένου να καταπολεμηθεί η άδηλη αλιεία·
            
         
               β)
            
            
               η αγορά και, κατά περίπτωση, εγκατάσταση εξοπλισμού επί του σκάφους για τη συλλογή και αποθήκευση απορριμμάτων·
            
         
               γ)
            
            
               η δημιουργία συστημάτων συλλογής αποβλήτων για τους συμμετέχοντες αλιείς, συμπεριλαμβανομένων των οικονομικών κινήτρων·
            
         
               δ)
            
            
               η αγορά και, κατά περίπτωση, η εγκατάσταση εξοπλισμού που βασίζεται σε εγκαταστάσεις αλιευτικών λιμένων για την αποθήκευση και ανακύκλωση απορριμμάτων·
            
         
               ε)
            
            
               εκστρατείες επικοινωνίας, ενημέρωσης και ευαισθητοποίησης που θα ενθαρρύνουν τους αλιείς και άλλους ενδιαφερόμενους φορείς να συμμετάσχουν σε έργα για την απομάκρυνση απολεσθέντος αλιευτικού εξοπλισμού·
            
         
               στ)
            
            
               κατάρτιση των αλιέων και των λιμενικών πρακτόρων.
            
         Άρθρο 8
   Επιλέξιμες δαπάνες για εγκαταστάσεις που αποσκοπούν στην προστασία και βελτίωση της θαλάσσιας πανίδας και χλωρίδας
   1.   Για δράσεις που αφορούν την κατασκευή, τοποθέτηση ή εκσυγχρονισμό στατικών ή κινητών εγκαταστάσεων σύμφωνα με το άρθρο 40 παράγραφος 1 στοιχείο β) του κανονισμού (ΕΕ) αριθ. 508/2014, οι δαπάνες που αφορούν τις ακόλουθες δράσεις είναι επιλέξιμες για ενίσχυση:
   
               α)
            
            
               η αγορά και, κατά περίπτωση, η τοποθέτηση εγκαταστάσεων για την προστασία των θαλάσσιων περιοχών από την αλιεία με τράτες·
            
         
               β)
            
            
               η αγορά και, κατά περίπτωση, η τοποθέτηση εγκαταστάσεων για την αποκατάσταση των υποβαθμισμένων θαλάσσιων οικοσυστημάτων·
            
         
               γ)
            
            
               δαπάνες που σχετίζονται με τις προκαταρκτικές εργασίες, όπως η αναζήτηση, οι επιστημονικές μελέτες ή αξιολογήσεις·
            
         
               δ)
            
            
               δαπάνες, στις απόκεντρες περιφέρειες, που σχετίζονται με την αγορά και, κατά περίπτωση, την εγκατάσταση αγκυροβολημένου εξοπλισμού συγκέντρωσης ιχθύων ο οποίος συμβάλλει στη βιώσιμη και επιλεκτική αλιεία, σύμφωνα με το άρθρο 38 παράγραφος 2 του κανονισμού (ΕΕ) αριθ. 508/2014.
            
         2.   Για δράσεις που αναφέρονται στην παράγραφο 1, οι ακόλουθες δαπάνες δεν είναι επιλέξιμες:
   
               α)
            
            
               απόκτηση σκάφους για βύθιση και χρήση του ως τεχνητού υφάλου·
            
         
               β)
            
            
               δαπάνες που σχετίζονται με την κατασκευή και τη συντήρηση του εξοπλισμού συγκέντρωσης ιχθύων, εκτός από τις δαπάνες που προβλέπονται στην παράγραφο 1 στοιχείο δ).
            
         Άρθρο 9
   Επιλέξιμες δαπάνες για τη συμβολή στην καλύτερη διαχείριση ή διατήρηση των θαλάσσιων βιολογικών πόρων
   1.   Για δράσεις που στοχεύουν στην καλύτερη διαχείριση ή διατήρηση των θαλάσσιων βιολογικών πόρων, όπως αναφέρεται στο άρθρο 40 παράγραφος 1 στοιχείο γ) του κανονισμού (ΕΕ) αριθ. 508/2014 και οι οποίες συμμορφώνονται με το άρθρο 38 του εν λόγω κανονισμού, οι δαπάνες που σχετίζονται με την αγορά ή, κατά περίπτωση, την εγκατάσταση των ακόλουθων στοιχείων, είναι επιλέξιμες για ενίσχυση:
   
               α)
            
            
               κυκλικά άγκιστρα·
            
         
               β)
            
            
               ακουστικές αποτρεπτικές συσκευές στα δίκτυα·
            
         
               γ)
            
            
               συσκευές που διώχνουν τις χελώνες (TED)·
            
         
               δ)
            
            
               κυματίζουσες ταινίες·
            
         
               ε)
            
            
               άλλα εργαλεία ή συσκευές που έχουν αποδειχθεί αποτελεσματικά στην πρόληψη της τυχαίας αλίευσης προστατευόμενων ειδών.
            
         2.   Επιπλέον το κόστος που αφορά τις ακόλουθες δράσεις και έργα είναι επιλέξιμο για στήριξη:
   
               α)
            
            
               κατάρτιση των αλιέων για την καλύτερη διαχείριση ή διατήρηση των θαλάσσιων βιολογικών πόρων·
            
         
               β)
            
            
               έργα που εστιάζουν στους παράκτιους οικότοπους που είναι σημαντικοί για τους ιχθύες, τα πτηνά και άλλους οργανισμούς·
            
         
               γ)
            
            
               έργα που εστιάζονται σε τομείς που είναι σημαντικοί για την αναπαραγωγή των ιχθύων, όπως οι παράκτιοι υγρότοποι, μπορούν επίσης να είναι επιλέξιμα.
            
         3.   Για την αντικατάσταση υφιστάμενων αλιευτικών εργαλείων με αλιευτικά εργαλεία με χαμηλό αντίκτυπο, οι δαπάνες που σχετίζονται με ιχθυοπαγίδες, με το ψάρεμα με πλάνο και το ψάρεμα με καθετή μπορεί να είναι επιλέξιμες για ενίσχυση.
   Άρθρο 10
   Επιλέξιμες δαπάνες για την προετοιμασία σχεδίων προστασίας και διαχείρισης για δραστηριότητες σχετικά με την αλιεία
   Για δράσεις που σχετίζονται με την προετοιμασία σχεδίων προστασίας και διαχείρισης για δραστηριότητες σχετικά με την αλιεία, όπως αναφέρεται στο άρθρο 40 παράγραφος 1 στοιχείο δ) του κανονισμού (ΕΕ) αριθ. 508/2014, οι δαπάνες που αφορούν τις ακόλουθες δράσεις είναι επιλέξιμες για ενίσχυση:
   
               α)
            
            
               εκπόνηση μελετών, ιδίως για την παρακολούθηση και εποπτεία ειδών και οικοτόπων, συμπεριλαμβανομένης της χαρτογράφησης και της διαχείρισης του κινδύνου·
            
         
               β)
            
            
               χαρτογράφηση της αλιευτικής δραστηριότητας, της έντασης και των αλληλεπιδράσεων με τα προστατευόμενα είδη και τους οικοτόπους·
            
         
               γ)
            
            
               διαβούλευση με τα ενδιαφερόμενα μέρη κατά τη διάρκεια της προετοιμασίας των σχεδίων διαχείρισης·
            
         
               δ)
            
            
               ανάπτυξη και εφαρμογή δεικτών για τις πιέσεις και τις επιπτώσεις, και διεξαγωγή εκτιμήσεων ως προς την κατάσταση διατήρησης·
            
         
               ε)
            
            
               κατάρτιση των αλιέων και άλλων προσώπων που εργάζονται για τους φορείς που είναι αρμόδιοι για τη διαχείριση των θαλάσσιων προστατευόμενων περιοχών (MPA), ή για λογαριασμό τους, και που είναι σχετικοί με την προετοιμασία των σχεδίων προστασίας και διαχείρισης για δραστηριότητες σχετικές με την αλιεία·
            
         
               στ)
            
            
               οριοθέτηση των θαλάσσιων προστατευόμενων περιοχών·
            
         
               ζ)
            
            
               επίβλεψη, συμπεριλαμβανομένων των μισθών του προσωπικού που εμπλέκεται στις δραστηριότητες επίβλεψης·
            
         
               η)
            
            
               εφαρμογή μέτρων δημοσιότητας και ευαισθητοποίησης σε σχέση με τις θαλάσσιες προστατευόμενες περιοχές·
            
         
               θ)
            
            
               εκτίμηση των επιπτώσεων των σχεδίων διαχείρισης όσον αφορά τις περιοχές Natura 2000 και τις αλιευτικές περιοχές που επηρεάζονται από τα σχέδια διαχείρισης.
            
         Άρθρο 11
   Επιλέξιμες δαπάνες για τη διαχείριση, αποκατάσταση και παρακολούθηση των περιοχών Natura 2000 και των θαλάσσιων προστατευόμενων περιοχών
   Για δράσεις που σχετίζονται με τη διαχείριση, αποκατάσταση και παρακολούθηση των περιοχών Natura 2000 και των θαλάσσιων προστατευόμενων περιοχών και την ενίσχυση της περιβαλλοντικής ευαισθητοποίησης, όπως αναφέρεται στο άρθρο 40 παράγραφος 1 στοιχεία ε), στ) και ζ) του κανονισμού (ΕΕ) αριθ. 508/2014, οι δαπάνες που αφορούν τις ακόλουθες δράσεις είναι επιλέξιμες για ενίσχυση:
   
               α)
            
            
               διαβούλευση με τα ενδιαφερόμενα μέρη κατά τη διάρκεια της προετοιμασίας των σχεδίων διαχείρισης·
            
         
               β)
            
            
               ανάπτυξη και εφαρμογή δεικτών για τις πιέσεις/επιπτώσεις, και διεξαγωγή εκτιμήσεων ως προς την κατάσταση διατήρησης·
            
         
               γ)
            
            
               επίβλεψη των περιοχών Natura 2000 και των θαλάσσιων προστατευόμενων περιοχών·
            
         
               δ)
            
            
               κατάρτιση των ατόμων που εργάζονται για τους φορείς που είναι αρμόδιοι για τη διαχείριση των περιοχών Natura 2000 και των θαλάσσιων προστατευόμενων περιοχών, ή για λογαριασμό τους·
            
         
               ε)
            
            
               κατάρτιση των αλιέων για τη διατήρηση και την αποκατάσταση των θαλάσσιων οικοσυστημάτων και των σχετικών εναλλακτικών δραστηριοτήτων, όπως ο οικοτουρισμός σε περιοχές Natura 2000 και θαλάσσιες προστατευόμενες περιοχές·
            
         
               στ)
            
            
               χαρτογράφηση της αλιευτικής δραστηριότητας, παρακολούθηση της έντασής της και καταγραφή των αλιευτικών αλληλεπιδράσεων με προστατευόμενα είδη όπως φώκιες, θαλάσσιες χελώνες, δελφίνια, θαλάσσια πτηνά·
            
         
               ζ)
            
            
               στήριξη της ανάπτυξης των μέτρων διαχείρισης της αλιείας σε περιοχές Natura 2000 και θαλάσσιες προστατευόμενες περιοχές όπως μελέτες εκτίμησης επιπτώσεων και εκτίμηση του κινδύνου, συμπεριλαμβανομένων των ενεργειών για την προώθηση της βελτίωσης της συνοχής τους·
            
         
               η)
            
            
               στήριξη όσον αφορά τα μέτρα για την αύξηση της περιβαλλοντικής ευαισθητοποίησης, με τη συμμετοχή αλιέων, σχετικά με την προστασία και αποκατάσταση της θαλάσσιας βιοποικιλότητας·
            
         
               θ)
            
            
               συνεργασία και δικτύωση των διαχειριστών των τόπων Natura 2000 και των θαλάσσιων προστατευόμενων περιοχών.
            
         Άρθρο 12
   Επιλέξιμες δαπάνες για τη συμμετοχή σε άλλες δράσεις που αποσκοπούν στη διατήρηση και βελτίωση της βιοποικιλότητας και των υπηρεσιών οικοσυστήματος
   1.   Για δράσεις που σχετίζονται με τη συμμετοχή σε άλλες δράσεις που αποσκοπούν στη διατήρηση και βελτίωση της βιοποικιλότητας και των υπηρεσιών οικοσυστήματος, όπως ορίζεται στο άρθρο 40 παράγραφος 1 στοιχείο θ) του κανονισμού (ΕΕ) αριθ. 508/2014, οι δαπάνες που σχετίζονται με τις ακόλουθες δράσεις είναι επιλέξιμες για ενίσχυση:
   
               α)
            
            
               δαπάνες που σχετίζονται με συστήματα δοκιμής νέων τεχνικών παρακολούθησης, και ιδίως:
               
                           i)
                        
                        
                           συστήματα ηλεκτρονικής παρακολούθησης εξ αποστάσεως, όπως το κλειστό κύκλωμα τηλεόρασης (CCTV), για την παρακολούθηση και καταγραφή των παρεμπιπτόντων αλιευμάτων των προστατευόμενων ειδών·
                        
                     
                           ii)
                        
                        
                           η καταγραφή ωκεανογραφικών δεδομένων, όπως η θερμοκρασία, η αλατότητα, το πλαγκτόν, η αύξηση του πληθυσμού των φυκών ή η θολότητα·
                        
                     
                           iii)
                        
                        
                           η χαρτογράφηση χωροκατακτητικών ξένων ειδών (ΧΞΕ)·
                        
                     
                           iv)
                        
                        
                           δράσεις, μεταξύ άλλων μελέτες, για την πρόληψη και τον έλεγχο της εξάπλωσης των ΧΞΕ·
                        
                     
         
               β)
            
            
               οικονομικά κίνητρα για την εγκατάσταση επί του σκάφους αυτόματων συσκευών καταγραφής για την παρακολούθηση και καταγραφή ωκεανογραφικών δεδομένων, όπως η θερμοκρασία, η αλατότητα, το πλαγκτόν, η αύξηση του πληθυσμού των φυκών ή η θολότητα·
            
         
               γ)
            
            
               δαπάνες για τη ναύλωση εμπορικών αλιευτικών σκαφών για την παρατήρηση του περιβάλλοντος σε ποσοστό ανάλογο προς τη δραστηριότητα·
            
         
               δ)
            
            
               δαπάνες για άλλες επιστημονικές δράσεις που σχετίζονται με τη χαρτογράφηση και την εκτίμηση των θαλάσσιων και παράκτιων οικοσυστημάτων και των υπηρεσιών τους.
            
         2.   Για δράσεις που στοχεύουν στην αποκατάσταση συγκεκριμένων θαλάσσιων και παράκτιων οικοτόπων για τη στήριξη βιώσιμων αλιευτικών αποθεμάτων, όπως ορίζεται στο άρθρο 40 παράγραφος 1 στοιχείο θ) του κανονισμού (ΕΕ) αριθ. 508/2014, οι ακόλουθες δράσεις είναι επιλέξιμες για ενίσχυση:
   
               α)
            
            
               δράσεις για τη μείωση της φυσικής και χημικής ρύπανσης·
            
         
               β)
            
            
               δράσεις για τη μείωση άλλων φυσικών πιέσεων, συμπεριλαμβανομένου του ανθρωπογενούς υποβρύχιου θορύβου που επηρεάζει αρνητικά τη βιοποικιλότητα·
            
         
               γ)
            
            
               θετικά μέτρα διατήρησης για την προστασία και διατήρηση της χλωρίδας και πανίδας, συμπεριλαμβανομένης της εκ νέου εισαγωγής ή αποθήκευσης αυτόχθονων ειδών, και εφαρμογή των αρχών των οικολογικών υποδομών που ορίζονται στην ανακοίνωση της Επιτροπής για τις οικολογικές υποδομές (6)·
            
         
               δ)
            
            
               δράσεις για την πρόληψη εμφάνισης, τον έλεγχο ή την εξάλειψη ΧΞΕ.
            
         ΚΕΦΑΛΑΙΟ V
   
      ΔΑΠΑΝΕΣ ΠΟΥ ΣΧΕΤΙΖΟΝΤΑΙ ΜΕ ΤΗΝ ΠΡΟΩΘΗΣΗ ΤΗΣ ΕΝΕΡΓΕΙΑΚΗΣ ΑΠΟΤΕΛΕΣΜΑΤΙΚΟΤΗΤΑΣ ΚΑΙ ΤΟΝ ΜΕΤΡΙΑΣΜΟ ΤΗΣ ΚΛΙΜΑΤΙΚΗΣ ΑΛΛΑΓΗΣ
   
   Άρθρο 13
   Επιλέξιμες δαπάνες που σχετίζονται με την υδροδυναμική του κύτους του σκάφους
   1.   Για δράσεις που στοχεύουν στη βελτίωση της υδροδυναμικής του κύτους του σκάφους σύμφωνα με το άρθρο 41 παράγραφος 1 στοιχείο α) του κανονισμού (ΕΕ) αριθ. 508/2014, οι δαπάνες που σχετίζονται με τις ακόλουθες δράσεις είναι επιλέξιμες για ενίσχυση:
   
               α)
            
            
               επενδύσεις σε μηχανισμούς σταθερότητας, όπως σταθμίδες υδροσυλλέκτη και βολβοειδείς πλώρες, που συμβάλλουν στη βελτίωση της συμπεριφοράς του σκάφους σε κυματισμούς και της σταθερότητάς του·
            
         
               β)
            
            
               δαπάνες που σχετίζονται με τη χρήση μη τοξικών απορρυπαντικών όπως η επικάλυψη χαλκού, ώστε να μειώνεται η τριβή·
            
         
               γ)
            
            
               δαπάνες που σχετίζονται με τον μηχανισμό κίνησης πηδαλίου, όπως τα συστήματα ελέγχου του μηχανισμού κίνησης και τα πολλαπλά πηδάλια για τη μείωση της δραστηριότητας του πηδαλίου ανάλογα με τις καιρικές συνθήκες και τις συνθήκες της θάλασσας·
            
         
               δ)
            
            
               δοκιμή στις δεξαμενές για τη διαμόρφωση βάσης με στόχο τη βελτίωση της υδροδυναμικής.
            
         2.   Οι δαπάνες που σχετίζονται με τη βασική συντήρηση του κύτους δεν είναι επιλέξιμες για χρηματοδότηση στο πλαίσιο του παρόντος άρθρου.
   Άρθρο 14
   Επιλέξιμες δαπάνες σχετικά με τη βελτίωση του συστήματος πρόωσης του σκάφους
   Για δράσεις που στοχεύουν στη βελτίωση του συστήματος πρόωσης του σκάφους σύμφωνα με το άρθρο 41 παράγραφος 1 στοιχείο α) του κανονισμού (ΕΕ) αριθ. 508/2014, οι δαπάνες που σχετίζονται με την αγορά και, κατά περίπτωση, την εγκατάσταση των ακόλουθων στοιχείων είναι επιλέξιμες για ενίσχυση:
   
               α)
            
            
               ενεργειακά αποδοτικές προπέλες συμπεριλαμβανομένων των κινητήριων αξόνων·
            
         
               β)
            
            
               καταλύτες·
            
         
               γ)
            
            
               ενεργειακά αποδοτικές γεννήτριες όπως οι γεννήτριες που χρησιμοποιούν υδρογόνο ή φυσικό αέριο·
            
         
               δ)
            
            
               στοιχεία πρόωσης με πηγές ανανεώσιμης ενέργειας, όπως ιστία, αετοί, ανεμόμυλοι, ανεμογεννήτριες ή φωτοβολταϊκά·
            
         
               ε)
            
            
               πρωραία συστήματα πρόωσης·
            
         
               στ)
            
            
               μετατροπή κινητήρων ώστε να λειτουργούν με βιοκαύσιμα·
            
         
               ζ)
            
            
               δείκτες οικονομίας καυσίμων, συστήματα διαχείρισης καυσίμων και συστήματα παρακολούθησης·
            
         
               η)
            
            
               επενδύσεις σε εξοπλισμό και ακροφύσια που βελτιώνουν το σύστημα πρόωσης.
            
         Άρθρο 15
   Επιλέξιμες δαπάνες που σχετίζονται με επενδύσεις σε αλιευτικά εργαλεία και εξοπλισμό
   Για επενδύσεις σε αλιευτικά εργαλεία και αλιευτικό εξοπλισμό, όπως ορίζεται στο άρθρο 41 παράγραφος 1 στοιχείο α) του κανονισμού (ΕΕ) αριθ. 508/2014, οι δαπάνες που αφορούν τις ακόλουθες δράσεις είναι επιλέξιμες για ενίσχυση:
   
               α)
            
            
               αλλαγή από συρόμενα εργαλεία σε εναλλακτικά εργαλεία·
            
         
               β)
            
            
               τροποποιήσεις σε συρόμενα εργαλεία·
            
         
               γ)
            
            
               επενδύσεις σε εξοπλισμό παρακολούθησης συρόμενων εργαλείων.
            
         Άρθρο 16
   Επιλέξιμες δαπάνες που σχετίζονται με επενδύσεις που στοχεύουν στη μείωση της κατανάλωσης ηλεκτρικής ενέργειας ή θερμικής ενέργειας
   Για επενδύσεις που στοχεύουν στη μείωση της κατανάλωσης ηλεκτρικής ενέργειας ή θερμικής ενέργειας σύμφωνα με το άρθρο 41 παράγραφος 1 στοιχείο α) του κανονισμού (ΕΕ) αριθ. 508/2014, οι ακόλουθες δαπάνες είναι επιλέξιμες για ενίσχυση:
   
               α)
            
            
               επενδύσεις για τη βελτίωση των συστημάτων ψύξης, κατάψυξης ή μόνωσης για σκάφη κάτω των 18 m·
            
         
               β)
            
            
               επενδύσεις για την ενθάρρυνση της ανακύκλωσης της θερμότητας εντός του σκάφους στην οποία περιλαμβάνεται η ανάκτηση και επαναχρησιμοποίηση της θερμότητας σε άλλες βοηθητικές εργασίες εντός του σκάφους.
            
         ΚΕΦΑΛΑΙΟ VI
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 17
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Νοεμβρίου 2014.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 149 της 20.5.2014, σ. 1.
   
      (2)  Οδηγία 93/103/ΕΚ του Συμβουλίου, της 23ης Νοεμβρίου 1993, σχετικά με τις ελάχιστες προδιαγραφές ασφάλειας και υγείας κατά την εργασία στα αλιευτικά σκάφη (13η ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ) (ΕΕ L 307 της 13.12.1993, σ. 1).
   
      (3)  Οδηγία 92/29/ΕΟΚ του Συμβουλίου, της 31ης Μαρτίου 1992, σχετικά με τις ελάχιστες προδιαγραφές ασφαλείας και υγείας για την προώθηση βελτιωμένης ιατρικής περίθαλψης στα πλοία (ΕΕ L 113 της 30.4.1992, σ. 19).
   
      (4)  Ανακοίνωση της Επιτροπής, Οικολογικές Υποδομές (ΟΥ) — Ενίσχυση του φυσικού κεφαλαίου της Ευρώπης, Βρυξέλλες, COM(2013) 249 final της 6.5.2013.
   
      (5)  Οι οικολογικές υποδομές είναι ένα στρατηγικά προγραμματισμένο δίκτυο φυσικών και ημιφυσικών περιοχών, καθώς και άλλων χαρακτηριστικών στοιχείων του περιβάλλοντος, ο σχεδιασμός και η διαχείριση του οποίου αποσκοπούν στην παροχή ευρέος φάσματος οικοσυστημικών υπηρεσιών. Το εν λόγω δίκτυο περιλαμβάνει χώρους πρασίνου (ή γαλάζιου, προκειμένου για υδάτινα οικοσυστήματα) και άλλα φυσικά χαρακτηριστικά στοιχεία των χερσαίων (συμπεριλαμβανομένων των παράκτιων) και των θαλάσσιων περιοχών.
   
      (6)  Ανακοίνωση της Επιτροπής, Οικολογικές Υποδομές (ΟΥ) — Ενίσχυση του φυσικού κεφαλαίου της Ευρώπης, Βρυξέλλες, COM(2013) 249 final της 6.5.2013.